Document ID: 32008R1252

UREDBA KOMISIJE (ES) št. 1252/2008
z dne 12. decembra 2008
o odstopanju od Uredbe (ES) št. 1251/2008 ter začasni prekinitvi uvoza pošiljk nekaterih živali iz ribogojstva iz Malezije v Skupnost
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) in zlasti člena 25(a),
ob upoštevanju naslednjega:
(1)
Direktiva 2006/88/ES določa zahteve za zdravstveno varstvo živali, ki se uporabljajo za dajanje na trg ter uvoz in tranzit živali in proizvodov iz ribogojstva preko Skupnosti. Navedena direktiva določa, da države članice zagotavljajo, da se živali in proizvodi iz ribogojstva vnašajo v Skupnost samo iz tretjih držav ali njihovih delov, ki so na seznamu, sestavljenem v skladu z njenimi določbami.
(2)
Odločba Komisije 2003/858/ES z dne 21. novembra 2003 o pogojih zdravstvenega varstva živali in zahtevah za spričevala za uvoz živih rib, njihovih iker in zaroda, namenjenih za gojenje, ter živih rib in proizvodov iz ribogojstva, namenjenih za prehrano ljudi (2), določa seznam območij, iz katerih je dovoljen uvoz nekaterih vrst živih rib, njihovih iker in zaroda v Skupnost.
(3)
Odločba Komisije 2006/656/ES z dne 20. septembra 2006 o določitvi pogojev zdravstvenega varstva živali in zahtev za spričevala za uvoz okrasnih rib (3) določa seznam območij, iz katerih je dovoljen uvoz nekaterih okrasnih rib v Skupnost.
(4)
Rezultati inšpekcijskih obiskov Skupnosti v Maleziji so pokazali resne pomanjkljivosti v celotni proizvodni verigi živali iz ribogojstva in okrasnih rib. Te pomanjkljivosti lahko vodijo v širjenje bolezni, zato predstavljajo resno nevarnost za zdravje živali v Skupnosti.
(5)
Zaradi teh pomanjkljivosti je Odločba Komisije 2008/641/ES o odstopanju od odločb 2003/858/ES in 2006/656/ES ter začasni prekinitvi uvoza pošiljk nekaterih živih rib in proizvodov iz ribogojstva iz Malezije v Skupnost (4) začasno prekinila uvoz živih rib iz družine Cyprinidae, njihovih iker in zaroda, namenjenih za gojenje, živih rib iz družine Cyprinidae, njihovih iker in zaroda, namenjenih za obnavljanje ribje populacije v gojitvenih loviščih, ter nekaterih okrasnih rib iz navedene družine iz Malezije.
(6)
Uredba Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev za izdajanje veterinarskih spričeval za dajanje na trg in vnos v Skupnost živali in proizvodov iz ribogojstva ter o določitvi seznama vektorskih vrst (5) razveljavlja odločbi 2003/858/ES in 2006/656/ES z začetkom veljavnosti od 1. januarja 2009.
(7)
Priloga III k navedeni uredbi določa seznam tretjih držav, ozemelj, območij ali kompartmentov, iz katerih je dovoljen uvoz živali iz ribogojstva, namenjenih za gojenje, gojitvena lovišča in odprte okrasne objekte, ter okrasnih rib, dovzetnih za eno ali več bolezni, naštetih v delu II Priloge IV k Direktivi 2006/88/ES, in namenjenih za zaprte okrasne objekte.
(8)
Malezija je vključena v ta seznam kot tretja država, iz katere je dovoljen uvoz rib iz družine Cyprinidae in vrst rib, dovzetnih za epizootski ulcerativni sindrom, v skladu z delom II Priloge IV k Direktivi 2006/88/ES, namenjenih za zaprte okrasne objekte, v Skupnost. Uredba (ES) št. 1251/2008 se uporablja od 1. januarja 2009.
(9)
Okoliščine, ki so privedle do sprejetja Odločbe 2008/641/ES, še vedno obstajajo. Zato je primerno s to uredbo uvesti odstopanje od ustreznih določb v zvezi z Malezijo iz Priloge III k Uredbi (ES) št. 1251/2008. Zaradi jasnosti in skladnosti zakonodaje Skupnosti je treba Odločbo 2008/641/ES razveljaviti in jo nadomestiti s to uredbo.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Z odstopanjem od členov 10(1) in 11(1) Uredbe (ES) št. 1251/2008 države članice začasno prekinejo uvoz iz Malezije na svoja ozemlja naslednjih pošiljk rib iz družine Cyprinidae, njihovih iker in zaroda:
(a)
pošiljk živih rib iz ribogojstva, namenjenih za gojenje, gojitvena lovišča in odprte okrasne objekte, ter
(b)
pri pošiljkah okrasnih rib, namenjenih za zaprte okrasne objekte, samo vrst Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius in Tinca tinca iz družine Cyprinidae.
Člen 2
Vsi izdatki, nastali v zvezi z uporabo te uredbe, gredo v breme prejemnika ali njegovega zastopnika.
Člen 3
Odločba 2008/641/ES se razveljavi s 1. januarjem 2009.
Člen 4
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2009.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. decembra 2008

Labels: 0
3
6
18
15